**Pogovori se z menoj 2017 – predstavitev za dijake**

Evropski dan jezikov

***»Z vsakim novim jezikom, ki ga govoriš, živiš novo življenje. Če govoriš samo en jezik, živiš samo enkrat.«*** Češki pregovor je eden od sloganov evropskega dneva jezikov, ki se vsako leto odvija 26. septembra. V informacijskih točkah Evropske unije **Europe Direct Maribor** in **Europe Direct Murska Sobota** vsako leto na ta dan izvedemo akcijo s katero želimo poudariti pomen učenja tujih jezikov in predstaviti jezikovno različnost Evrope. **Za uspešno izvedbo akcije pa potrebujemo vas dijake.** Letos se nam k izvedbi dogodka pridružujejo številne druge informacijske točke, in sicer Europe Direct Koroška, Europe Direct Gorenjska, Europe Direct Primorsko-notranjske regije in Europe Direct Goriška. **V celotnem dogodku tako letos prvič pričakujemo sodelovanje 700+ dijakov.** Vaša naloga dijaki, bo preprosta, med 10. in 14. uro boste na voljo občanom ali obiskovalcev vašega kraja, da se z njimi pogovorite v tujih jezikih, ki jih boste imeli navedene na prepoznavnih rumenih majicah.

**Namen Evropskega dneva jezikov je ozaveščati o jezikih, ki se v Evropi uporabljajo, spodbuditi kulturno in jezikovno različnost ter učenje jezikov skozi vse življenje.** Evropska unija ne bi mogla delovati brez sporazumevanja, z vašo pomočjo bomo osveščali občane in druge mimoidoče o pomembnosti znanja tujih jezikov in to na zelo preprost način **- s pogovorom.** Od tod ime našega dogodka »Pogovori se z menoj«, ki ga v sodelovanju z vašimi šolami organiziramo že sedmo leto zapored.

Na majicah so napisi »Pogovori se z menoj« v slovenščini, angleščini, nemščini, francoščini, španščini in italijanščini. Omejili smo na jezike, ki se najštevilčnejše poučujejo v srednjih šolah. Sami boste lahko izbrali v katerem jeziku se boste pogovarjali ali nagovarjali ljudi. Vsi sodelujoči dijaki boste prejeli rumene majice, tako da boste občanom prepoznavni. O dogodku bodo obveščeni tudi mediji, ki za dogodek vsako leto pokažejo velik interes.

